KOMISIJOS SPRENDIMAS
2007 m. balandžio 25 d.
dėl GA21xMON810 (MON-ØØØ21-9xMON-ØØ81Ø-6) kukurūzų produktų pašalinimo iš rinkos
(pranešta dokumentu Nr. C(2007) 1810)
(Tik tekstai olandų ir prancūzų kalbomis yra autentiški)
(2007/308/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2003 m. rugsėjo 22 d. Europos Parlamento ir Tarybos reglamentą (EB) Nr. 1829/2003 dėl genetiškai modifikuoto maisto ir pašarų (1), ypač į jo 8 straipsnio 6 dalį ir 20 straipsnio 6 dalį,
kadangi:
(1)
Apie GA21xMON810 (MON-ØØØ21-9xMON-ØØ81Ø-6) kukurūzų produktus kaip apie esamus produktus pagal Reglamento (EB) Nr. 1829/2003 (toliau - Reglamentas) 8 straipsnio 1 dalies b punktą ir 20 straipsnio 1 dalies b punktą pranešė Monsanto Europe S.A (toliau - pranešėjas) ir įtraukė juos į genetiškai modifikuoto maisto ir pašarų Bendrijos registrą. Pranešimas taikomas maisto priedams, pašarinėms medžiagoms ir pašarų priedams, pagamintiems iš MON-ØØØ21-9xMON-ØØ81Ø-6 kukurūzų.
(2)
Sutikimas pateikti į Bendrijos rinką MON-ØØØ21-9xMON-ØØ81Ø-6 kukurūzų sėklas duotas nebuvo. Pranešėjas apie MON-ØØØ21-9xMON-ØØ81Ø-6 kukurūzus 2007 m. kovo 1 d. laiške Komisijai nurodė, kad 2005 m. buvo paskutiniai leistini komercinės prekybos MON-ØØØ21-9xMON-ØØ81Ø-6 kukurūzų sėklomis visame pasaulyje metai.
(3)
Toliau pranešėjas nurodė Komisijai, kad jis neketina teikti prašymo atnaujinti leidimą dėl MON-ØØØ21-9xMON-ØØ81Ø-6 kukurūzų produktų pagal Reglamentą, laikantis atitinkamai 8 straipsnio 4 dalies antrosios pastraipos, 11 straipsnio, 20 straipsnio 4 dalies antrosios pastraipos ir 23 straipsnio. Todėl MON-ØØØ21-9xMON-ØØ81Ø-6 kukurūzų produktai negali būti pateikti į Bendrijos rinką po 2007 m. balandžio 18 d.
(4)
Siekiant užtikrinti faktinį MON-ØØØ21-9xMON-ØØ81Ø-6 kukurūzų sėklų pašalinimą iš rinkos, nereikia imtis jokių priemonių, nes teisėtai pateikti šias sėklas į Bendrijos rinką nebuvo galima niekada. Kadangi pranešėjas nutraukė MON-ØØØ21-9xMON-ØØ81Ø-6 kukurūzų sėklų pardavimą po 2005 m. sėjos sezono, MON-ØØØ21-9xMON-ØØ81Ø-6 kukurūzų produktų atsargos buvo sunaudotos, todėl tikėtina, kad po 2007 m. balandžio 18 d. rinkoje jų nebeliks. Tačiau nedideli MON-ØØØ21-9xMON-ØØ81Ø-6 kukurūzų kiekiai tam tikrą laiką bus aptinkami maisto produktuose ir pašaruose.
(5)
Siekiant teisinio tikrumo, turi būti nustatytas pereinamasis laikotarpis, per kurį maisto produktuose ir pašaruose gali būti tokios medžiagos, ir nebus laikoma, kad pažeidžiama Reglamento 4 straipsnio 2 dalis arba 16 straipsnio 2 dalis, tais atvejais, kai atsitiktinai ar dėl neišvengiamų techninių priežasčių atsiranda tokios medžiagos likučių.
(6)
Leidžiamas kiekis ir laikotarpis turėtų būti nustatytas, atsižvelgiant į laiką, kuris būtinas, kad sėklų pašalinimas iš rinkos įvyktų visoje maisto ir pašarų grandinėje. Visais atvejais, genetiškai modifikuotos medžiagos, maisto produktuose arba pašaruose atsirandančios atsitiktinai arba dėl neišvengiamų techninių priežasčių, leidžiamas kiekis turi būti mažesnis už ženklinimo ir atsekamumo ribinę normą, t. y. 0,9 %, kaip nustatyta Reglamente.
(7)
Siekiant atsižvelgti į šį sprendimą, įrašai genetiškai modifikuoto maisto ir pašarų Bendrijos registre, kaip numatyta Reglamento 28 straipsnyje, susiję su MON-ØØØ21-9xMON-ØØ81Ø-6 kukurūzais, turėtų būti pakeisti.
(8)
Dėl šiame sprendime pateikiamų priemonių buvo konsultuotasi su pranešėju.
(9)
Šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Medžiagos, kurios yra pagamintos iš MON-ØØØ21-9xMON-ØØ81Ø-6 kukurūzų, maisto produktuose ir pašaruose, apie kuriuos pranešta pagal Reglamento 8 straipsnio 1 dalies b punktą ir 20 straipsnio 1 dalies b punktą, yra toleruojamos 5 metus nuo pranešimo apie šį sprendimą dienos, jei:
a)
tų medžiagų atsiradimas yra atsitiktinis arba techniškai neišvengiamas; ir
b)
procentinė jų dalis yra ne didesnė nei 0,9 %.
2 straipsnis
Siekiant atsižvelgti į šį sprendimą, įrašai genetiškai modifikuoto maisto ir pašarų Bendrijos registre, kaip numatyta Reglamento 28 straipsnyje, susiję su MON-ØØØ21-9xMON-ØØ81Ø-6 kukurūzais, turi būti pakeisti.
3 straipsnis
Šis sprendimas skirtas Monsanto Europe S.A., Scheldelaan 460, Haven 627, B-2040 Antwerp, Belgium, atstovaujančiam Monsanto Company, Jungtinėse Amerikos Valstijose.
Priimta Briuselyje, 2007 m. balandžio 25 d.